**НАЦРТ ЗАКОНА**

**О ИЗМЕНАМА И ДОПУНАМА ЗАКОНА О ПОЛИТИЧКИМ СТРАНКАМА**

**Члан 1.**

У Закону о политичким странкама („Службени гласник РС”, бр. 36/09 и 61/15 - одлука УС) у члану 10. додају се ставови 2,3,4,5 и 6 који гласе:

 „Оснивачку скупштину сазива иницијативни одбор који чине најмање три оснивача.

Иницијативни одбор доноси иницијативу о оснивању политичке странке (у даљем тексту: иницијатива) која садржи назив и основна политичка начела и циљеве политичке странке. Иницијативу потписују сви чланови иницијативног одбора.

Иницијативу са позивом за прикупљање изјава оснивача о оснивању политичке странке, сагласно члановима 8. и 9. овог закона, иницијативни одбор објављује у најмање једним дневним новинама. Иницијативни одбор организује прикупљање изјава оснивача о оснивању политичке странке и припрема предлоге аката које усваја оснивачка скупштина.Иницијативни одбор може обавестити Министарство о покренутој иницијативи у циљу резервације назива и симбола визуелног идентитета политичке странке.

Оснивачка скупштина одржава се најкасније у року од 12 месеци од дана објаваљивања иницијатве из става 3. овог члана.

Оснивачи морају бити упознати од стране иницијативног одбора, најкасније у року од 15 дана пре дана одржавања оснивачке скупштине, са временом и местом одржавања оснивачке скупштине и са предлозима аката које усваја оснивачка скупштина.Оснивачима може бити омогућено да учествују у одлучивању електронским путем или на други погодан начин који определи иницијативни одбор.”.

**Члан 2.**

У члану 12. у ставу 2. тачка се замењује запетом и додају се речи: „која не може бити старија више од 12 месеци у тренутку одржавања оснивачке скупштине.”.

**Члан 3.**

 У члану 16. речи „путем интернета”, замењују се речима: „на својој веб презентацији”, тачка се замењује запетом и додају се речи: „у року од 30 дана од дана доношења решења о упису у Регистар или решења о упису промене података у Регистар, односно од дана доношења општег акта.”.

**Члан 4.**

У члану 18. у ставу 2. после тачке додаје се нова реченица која гласи:

„Назив политичке странке националне мањине мора да садржи назив националне мањине чије интересе представља и заступа.”.

**Члан 5.**

У члану 19. став 1. мења се и гласи:

„Назив политичке странке не може бити идентичан називу друге политичке странке која је уписана у Регистар, односно уредно пријављена за упис у Регистар или за упис промене података у Регистар, или ако је Министарство обавештено о покренутој иницијативи у смислу члана 10. став 4. овог закона, или која је брисана из Регистра под условом да од дана брисања из Регистра није протекло више од четири године, односно такав да изазива забуну у јавности или повређује морална осећања грађана.”.

**Члан 6.**

У члану 20. став 2. мења се и гласи:

„Симболи визуелног идентитета не могу бити идентични симболима друге политичке странке која је уписана у Регистар, односно уредно пријављена за упис у Регистар или за упис промене података у Регистар, или ако је Министарство обавештено о покренутој иницијативи у смислу члана 10. став 4. овог закона, или која је брисана из Регистра под условом да од дана брисања из Регистра није протекло више од четири године.”.

**Члан 7.**

У члану 21. став 5. речи: „у писаном облику и” бришу се, тачка се замењује запетом и додају се речи: „у складу са законом који уређује заштиту података о личности.”.

**Члан 8.**

У члану 24. став 4. мења се и гласи:

„Уз пријаву се обавезно подносе: записник са оснивачке скупштине; оснивачки акт; изјаве оснивача о оснивању политичке странке, на прописаном обрасцу, које садрже оверу потписа; по два примерка програма и статута; акт о избору заступника политичке странке и фотокопија личне карте заступника политичке странке, а ако она не садржи податак о пребивалишту и адреси подноси се и одштампан податак очитане електронске личне карте.”.

**Члан 9.**

 У члану 25. у ставу 1. уводна реченица и тачка 1) мењају се и гласе:

,,Министарство у року предвиђеном за доношење решења о упису у Регистар позива подносиоца пријаве да у року који не може бити дужи од 30 нити краћи од 15 дана од дана достављања отклони недостатке ако:

1. је назив политичке странке идентичан називу политичке странке која је уписана у Регистар, односно уредно пријављена за упис у Регистар или за упис промене података у Регистар, или ако је Министарство обавештено о покренутој иницијативи у смислу члана 10. став 4. овог закона, или која је брисана из Регистра под условом да од дана брисања из Регистра није протекло више од четири године, односно такав да изазива забуну у јавности или повређује морална осећања грађана;”.

**Члан 10.**

У члану 27. у ставу 1. реч ,,настале“ замењује се речју: „настанка”, а реч ,,промену“ замењује се речима: ,,упис промене“.

У члану 27. у ставу 2. после тачке додаје се нова реченица која гласи: ,,Уз пријаву за упис промене података који се односе на измене и допуне програма и статута обавезно се подносе по два примерка програма и статута. Приликом подношења пријаве за упис промене података који се односе на заступника доставља се фотокопија личне карте заступника политичке странке, а ако она не садржи податак о пребивалишту и адреси подноси се и одштампан податак очитане електронске личне карте.”.

У члану 27. у ставу 3. реч ,,промену“ замењује се речима: ,,упис промене“.

**Члан 11.**

 У члану 28. став 1. мења се и гласи:

,,Ако промена података који се уписују у Регистар није у складу са одредбама овог закона, програма и статута политичке странке, Министарство, у року предвиђеном за доношење решења о упису промене података, позива заступника политичке странке да, у року који не може бити дужи од 30 нити краћи од 15 дана од дана достављања, отклони недостатке.”.

**Члан 12.**

У члану 29. после става 2. додају се нови ставови 3. и 4. који гласе:

„Промене почињу да производе правно дејство од тренутка уписа у Регистар.

Уз решење на основу ког се уписује промена податка о изменама и допунама програма и статута политичкој странци доставља се по један примерак програма и статута које Министарство оверава својим печатом и потписом одређеног службеног лица, чиме се потврђује њихова истоветност са примерком програма и статута који се чувају у Министарству.”.

**Члан 13.**

Члан 31. Закона брише се.

**Члан 14.**

 У члану 34. став 2. мења се и гласи:

,,Пријаву за упис политичке странке која је настала спајањем две или више политичких странака подноси лице овлашћено за подношење пријаве за упис у Регистар (у даљем тексту: подносилац пријаве), у року од 30 дана од дана доношења одлуке о спајању политичких странака.”

У члану 34. после става 2. додаје се нови став 3. који гласи:

,,Уз пријаву за упис подноси се: одлука о спајању политичких странака; изјаве чланова политичке странке о чланству у политичкој странци која је настала спајањем две или више политичких странака, на прописаном обрасцу, које садрже оверу потписа најмање у броју који је потребан за оснивање политичке странке у смислу овог закона; извештај о обједињеној имовини (биланс стања); по два примерка програма и статута; акт о избору заступника политичке странке и фотокопија личне карте заступника политичке странке, а ако она не садржи податак о пребивалишту и адреси подноси се и одштампан податак очитане електронске личне карте.”.

**Члан 15.**

У члану 35. у ставу 3. после тачке 2) додаје се нова тачка 3) која гласи:

„3) кад се утврди да политичка странка не обавља активности у складу са законом, програмом или статутом и не учествује на изборима, у периоду дужем од осам година, односно њено највише тело се не састаје у роковима двоструко дужим од рокова који су предвиђени статутом и/или ако у року од једне године од истека мандата органа утврђеног статутом нови органи странке нису изабрани;”, а постојећа тачка 3) постаје тачка 4).

У члану 35. став 4. мења се и гласи:

,,У случајевима из става 3. тач. 1) и 3) овог члана брисање из Регистра врши се након спроведеног поступка, у складу са одредбама закона којим се уређује положај удружења.”.

У члану 35. после става 4. додаје се нови став 5. који гласи:

„У случајевима из става 3. тач. 1), 2), и 3) овог члана овлашћено лице подноси, у року од 30 дана од дана настанка услова за престанак политичке странке, пријаву за брисање политичке странке из Регистра и доказе на основу којих се утврђују те чињенице.”.

У члану 35. став 6. након речи ,,став 3. тач. 1)“ везник ,,и“ се замењује запетом, а после тачке 2) додају се речи: ,,и 3)“.

**Члан 16.**

У члану 39. став 1. мења се и гласи:

,,Министарство је дужно да у случајевима из члана 35. став 3. тач. 1), 2), и 3) овог закона донесе решење о брисању политичке странке из Регистра у року од 30 дана од дана предаје уредне пријаве за брисање политичке странке из Регистра, односно дана покретања поступка по службеној дужности, а у случају из члана 38. став 2. овог закона даном достављања одлуке уставног суда о забрани рада политичке странке.”.

**Члан 17.**

У члану 41. став 1. у тачки 1) речи:„путем интернета” замењују се речима: „на својој веб презентацији”.

У члану 41. став 1. тачка 3) мења се и гласи:

,,3) у прописаном року не пријави Министарству промену података који се уписују у Регистар, односно не поднесе пријаву за брисање из Регистра (члан 27. став 1. и члан 35. став 5).”.

**Члан 18.**

У року од 60 дана од дана ступања на снагу овог закона, Министар доноси прописе за извршавање овог закона.

**Члан 19.**

Политичке странке дужне су да у року од 120 дана од дана ступања на снагу овог закона ускладе своје статуте са одредбама овог закона.

**Члан 20.**

Поступци уписа, промене података и брисања из Регистра политичких странака, започети пре ступања на снагу овог закона, окончаће се по одредбама Закона о политичким странкама („Службени гласник РС”, бр. 36/09 и 61/15 УС).

**Члан 21.**

Овај закон ступа на снагу осмог дана од дана објављивања у „Службеном гласнику Републике Србије”.